**2. napirend**

**E L Ő T E R J E S Z T É S**

**Köveskál Község Önkormányzata Képviselő-testületének**

**2025. szeptember 18-án tartandó nyilvános testületi ülésére.**

**Tárgy:**  Közművelődési rendelet felülvizsgálata

**Előterjesztő**: Györffy Szabolcs Zoltán polgármester

**Előkészítette:** Nagy Éva, ügyintéző

--------------------------- Jogszabállyal nem ellentétes

Előterjesztő

-----------------------------------

dr. Szabó Tímea, jegyző

Tisztelt Képviselő-testület!

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (továbbiakban: Kultv.) 83/A.§ (2) bekezdése alapján a települési önkormányzat a közművelődési rendeletét a – Közművelődési Kerekasztallal és a települési nemzetiségi önkormányzattal való egyeztetés keretében – legalább ötévente felülvizsgálja.

A Kultv. 76.§(1) bekezdése alapján a települési önkormányzat kötelező feladata a helyi közművelődési tevékenység támogatása.

A Kutlv. 76. § (2) bekezdése alapján a települési önkormányzat az (1) bekezdésben meghatározott feladatát a (3) bekezdés szerinti közművelődési alapszolgáltatások - a települési önkormányzat eltérő adottságaira figyelemmel történő - megszervezése, a 80. §-ban meghatározott pénzügyi támogatás biztosítása, valamint a közművelődés 82-83. §-ban szabályozott helyi lakossági képviseletének biztosítása révén (a továbbiakban együtt: közművelődési feladatok) látja el.

A Kultv. 76. § (3) bekezdése szerint a közművelődési alapszolgáltatások:

*a)*művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,

*b)*a közösségi és társadalmi részvétel fejlesztése,

*c)*az egész életre kiterjedő tanulás feltételeinek biztosítása,

*d)*a hagyományos közösségi kulturális értékek átörökítése feltételeinek biztosítása,

*e)*az amatőr alkotó- és előadó-művészeti tevékenység feltételeinek biztosítása,

*f)*a tehetséggondozás- és -fejlesztés feltételeinek biztosítása, valamint

*g)*a kulturális alapú gazdaságfejlesztés.

A Kultv. 76. § (4) bekezdése alapján minden települési önkormányzat kötelező feladata a (3) bekezdés *a)*pontja szerinti közművelődési alapszolgáltatás megszervezése. Ennek keretében

*a)*a művelődő közösségnek rendszeres és alkalomszerű művelődési vagy közösségi tevékenysége végzésének helyszínét biztosítja,

*b)*a művelődő közösség számára bemutatkozási lehetőségeket teremt,

*c)*fórumot szervez - ha az adott településen működik - a Közművelődési Kerekasztal bevonásával, a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat.

A Kultv. 77. § (1) bekezdése alapján a települési önkormányzat a közművelődési alapszolgáltatások folyamatos hozzáférhetősége érdekében, a 78/I. § (1) bekezdésében foglaltaknak megfelelően közösségi színteret, illetve közművelődési intézményt biztosít.

A Kultv. 78/H. § (1) bekezdése szerint a közösségi színtér a települési, kerületi közösségi művelődés szervezése, a közművelődési alapszolgáltatások biztosítása érdekében fenntartott, működtetett vagy erre a célra alkalmassá tett és üzemeltetett, adott helyen rendszeresen működő, jogi személyiséggel nem rendelkező intézmény vagy egyéb létesítmény, helyiségegyüttes, épület.

Kultv. 78/H. § (2) bekezdése szerint a közösségi színtér formái:

*a)*a kizárólag közművelődési alapszolgáltatások megszervezésének helyszínt biztosító közösségi színtér vagy

*b)*a közművelődési alapszolgáltatások mellett egyéb tevékenységeknek, szolgáltatások megszervezésének is helyszínt biztosító integrált közösségi és szolgáltató tér.

Köveskál Község Önkormányzata 2020 évben alkotta meg a helyi közművelődési feladatok ellátásról szóló 14/2020. (X.13.) önkormányzati rendeletét. A rendelet megalkotása óta az Önkormányzati feladat ellátásban sem pedig a jogszabályi környezetben nem történt változás, ezért a rendelet módosítása nem indokolt.

KÖVESKÁL KÖZSÉG ÖNKORMÁNYZATA KÉPVISELŐ-TESTÜLETÉNEK

…./2025. HATÁROZATA

Közművelődési rendelet felülvizsgálatáról

Köveskál Község Önkormányzata Képviselő-testülete a helyi közművelődési feladatok ellátásról szóló 14/2020. (X.13) önkormányzati rendelete felülvizsgálata eredményeképpen megállapította, hogy a rendelet módosítása nem indokolt.